CELEX: 62021CN0367
Language: mt
Date: 2021-06-14 00:00:00
Title: Kawża C-367/21: Talba għal deċiżjoni preliminari mressqa mis-Sąd Okręgowy w Warszawie (il-Polonja) fl-14 ta’ Ġunju 2021 – Hewlett Packard Development Company LP vs Senetic Spółka Akcyjna

27.9.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 391/5
            
         
      Talba għal deċiżjoni preliminari mressqa mis-Sąd Okręgowy w Warszawie (il-Polonja) fl-14 ta’ Ġunju 2021 – Hewlett Packard Development Company LP vs Senetic Spółka Akcyjna
      (Kawża C-367/21)
      (2021/C 391/09)
      Lingwa tal-kawża: il-Pollakk
      
         Qorti tar-rinviju
      
      Sąd Okręgowy w Warszawie
      
         Partijiet fil-kawża prinċipali
      
      
         Rikorrent: Hewlett Packard Development Company LP
      
         Konvenut: Senetic Spółka Akcyjna
      
         Domandi preliminari
      
      
                  1)
               
               
                  It-tieni sentenza tal-Artikolu 36 TFUE moqrija flimkien mal-Artikolu 15(1) tar-Regolament (UE) 2017/1001 tal-Parlament Ewropew u tal-Kunsill tal-14 ta’ Ġunju 2017 dwar it-trademark tal-Unjoni Ewropea (1), kif ukoll mat-tieni sentenza tal-Artikolu 19(1) tat-Trattat dwar l-Unjoni Ewropea, għandhom jiġu interpretati fis-sens li jipprekludu prassi tal-qrati nazzjonali tal-Istati Membri li skontha l-qrati:
                  
                              —
                           
                           
                              meta jieħdu inkunsiderazzjoni pretensjonijiet tad-detentur ta’ trade mark intiżi sabiex jiġu pprojbiti l-importazzjoni, l-esportazzjoni, ir-reklamar tal-prodotti li jġorru trade mark tal-Unjoni jew sabiex jiġi ordnat l-irtirar ta’ tali prodotti mis-suq,
                           
                        
                              —
                           
                           
                              meta jordnaw, fi proċeduri kawtelatorji, il-qbid tal-prodotti li jġorru trade mark tal-Unjoni;
                           
                        fid-deċiżjonijiet tagħhom jagħmlu riferiment għal “oġġetti li ma tqegħdux fis-suq fit-territorju taż-Żona Ekonomika Ewropea mid-detentur tat-trade mark jew bil-kunsens tiegħu”, u konsegwentement id-determinazzjoni ta’ liema oġġetti li jġorru trade mark tal-Unjoni huma kkonċernati mill-ordnijiet u mill-projbizzjonijiet imposti (jiġifieri d-determinazzjoni ta’ liema oġġetti ma tqegħidux fis-suq fit-territorju taż-Żona Ekonomika Ewropea mid-detentur tat-trade mark jew bil-kunsens tiegħu) titħalla, fid-dawl tal-formulazzjoni ġenerali tal-kontenut tad-deċiżjoni, f’idejn l-awtorità li teżegwixxi, liema awtorità, meta twettaq id-determinazzjoni msemmija, tibbaża ruħha fuq id-dikjarazzjonijiet tad-detentur tat-trade mark jew fuq il-mezzi pprovduti mid-detentur (fosthom mezzi informatiċi u databases), u l-ammissibbiltà tal-kontestazzjoni tad-determinazzjonijiet hawn fuq imsemmija, tal-awtorità li teżegwixxi, quddiem il-qorti fi proċeduri ta’ eżami hija eskluża jew limitata min-natura tar-rimedji legali disponibbli għall-konvenut fi proċedura kawtelatorja jew ta’ eżekuzzjoni?
               
            
                  2)
               
               
                  L-Artikoli 34, 35 u 36 tat-Trattat dwar il-Funzjonament tal-Unjoni Ewropea għandhom jiġu interpretati fis-sens li jeskludu l-possibbiltà li d-detentur tar-reġistrazzjoni ta’ trade mark Komunitarja (attwalment tal-Unjoni) jinvoka l-protezzjoni prevista fl-Artikolu 9 u fl-Artikolu 102 tar-Regolament tal-Kunsill (KE) Nru 207/2009 tas-26 ta’ Frar 2009 dwar it-trademark tal-Unjoni Ewropea (ĠU 2009, L 78, p. 1) (attwalment l-Artikolu 9 u l-Artikolu 130 tar-Regolament tal-Parlament Ewropew u tal-Kunsill (UE) Nru 2017/1001 tal-14 ta’ Ġunju 2017 dwar it-trademark tal-Unjoni Ewropea), fil-każ fejn:
                  
                              —
                           
                           
                              id-detentur ta’ reġistrazzjoni Komunitarja (trade mark tal-Unjoni) iwettaq, fi ħdan iż-Żona Ekonomika Ewropea u lil hinn minnha, id-distribuzzjoni ta’ prodotti li jġorru din it-trade mark b’tali mod li hija titwettaq minn distributuri awtorizzati li jistgħu sussegwentement ibigħu il-prodotti li jġorru t-trade mark, lil persuni li ma jkunux ir-riċevituri finali ta’ tali prodotti biss jekk dawn jagħmlu parti min-network uffiċjali ta’ distribuzzjoni, u fl-istess waqt id-distributuri awtorizzati huma obbligati jakkwistaw il-prodotti esklużivament mingħand distributuri awtorizzati oħra jew mingħand id-detentur tat-trade mark;
                           
                        
                              —
                           
                           
                              il-prodotti li jġorru t-trade mark ma fihom ebda marka jew fatturi distintivi oħra li jkunu jistgħu jippermettu li jiġi ddeterminat il-post tat-tqegħid tagħhom fis-suq mid-detentur tat-trade mark jew bil-kunsens tiegħu;
                           
                        
                              —
                           
                           
                              il-konvenut akkwista l-prodotti li jġorru t-trade mark fit-territorju taż-Żona Ekonomika Ewropea;
                           
                        
                              —
                           
                           
                              il-konvenut irċieva dikjarazzjonijiet mingħand il-bejjiegħa tal-prodotti li jġorru t-trade mark li, skont id-dispożizzjonijiet tal-liġi, dawn il-prodotti jistgħu jkunu kkummerċjalizzati fit-territorju taż-Żona Ekonomika Ewropea;
                           
                        
                              —
                           
                           
                              id-detentur tar-reġistrazzjoni tat-trade mark tal-Unjoni ma jipprovdi ebda mezz informatiku (jew mezzi oħra) u lanqas ma juża sistema ta’ mmarkar li tippermetti lil xerrej potenzjali tal-prodott li jġorr trade mark li jwettaq verifika indipendenti tal-legalità tal-kummerċ ta’ tali prodotti fit-territorju taż-Żona Ekonomika Ewropea qabel ma jakkwista l-prodott, u jirrifjuta li jwettaq tali verifika fuq talba tax-xerrej?
                           
                        
            
         (1)  ĠU 2017, L 154, p. 1.